Regering vergader oor Lichtenburg-krisisLichtenburg. (Argieffoto: ANA) Die staatsprokureur en regeringslui vergader Vrydag met Sakeliga oor die krisis in Lichtenburg en die groter Ditsobotla- plaaslike munisipaliteit in die Noordwes. Dit volg nadat feitlik alle administrasie en dienslewering verlede week in die Ditsobotla- plaaslike munisipaliteit tot stilstand gekom. Dit nadat die provinsiale regering die week tevore besluit het om ingevolge artikel 139(1) van die Grondwet by die bedrywighede van die munisipaliteit in te gryp. Binnegevegte heers al geruime tyd in die munisipaliteit en dit het daartoe gelei dat die munisipaliteit se finansiële en operasionele bedrywighede byna heeltemal inplof. Vrydag se vergadering spruit uit eise wat Sakeliga op 23 September gestel het vir die dringende regstel van die Noordwes‑provinsie se “chaotiese en irrasionele intervensie” in die Ditsobotla- plaaslike munisipaliteit. “Ondernemings en inwoners van Ditsobotla gaan gebuk onder ŉ erg verskerpte ineenstorting van plaaslike dienslewering en die irrasionele besluite van die provinsiale regering om die munisipaliteit onder vrywillige administrasie te plaas sonder om ŉ administrateur aan te stel,” sê Tian Alberts, regs- en skakelbeampte van Sakeliga. Sakeliga het verskeie ondersteuners uit die sakegemeenskap en plaaslike gemeenskap genooi om bystand tydens die vergadering met die regering te verleen, onder meer Agri Noordwes en die Lichtenburg Sakekamer. “Tensy die regering Sakeliga tevrede stel dat dit genoegsame noodmaatreëls getref het en in plek stel, is ons van voorneme om op ŉ dringende grondslag met litigasie voort te gaan. Ons bly daarom in konsultasie met ons regspan ter voorbereiding van ŉ dringende aansoek.” Sakeliga waarsku dat dit nie slegs ŉ humanitêre krisis is nie, maar ook ŉ konstitusionele krisis wat in Ditsobotla aan die ontvou is, gegewe die regering op alle vlakke se oënskynlike algehele onvermoë om uitvoering aan grondwetlike voorsienings vir ingryping by mislukte plaaslike regering te gee. “Ons het vertroue in Sakeliga se regsposisie en vermoë om die onkonstitusionaliteit van die regering se optrede in die howe bevestig te kry. Terselfdertyd waarsku ons dat die oplossings vir sodanige onkonstitusionaliteit, in die konteks van omvattende mislukking van die uitvoerende gesag, versigtige en innoverende litigasie vereis en met ŉ wesenlike mate van onsekerheid gepaard gaan. “Ons regstrategie is daarom daarop gerig om ondernemings en die plaaslike gemeenskap met soveel korttermynverligting as moontlik by te staan terwyl ons ŉ grondslag vir duursame oplossings lê, welke oplossings slegs met verloop van tyd ontwikkel kan word.”